kardosdrur/scandi-wiki huggingface dataset:
Sorø Kloster

Sorø Kloster var et dansk kloster beliggende i Sorø på Sydvestsjælland.

Det blev grundlagt i 1142 af Skjalm Hvides søn, Asser Rig, som kloster for Benediktinerordenen, men blev allerede i 1161 reformeret af Asser Rigs søn, Absalon til cistercienserkloster. Det betød, at en række munke fra Esrum Kloster kom hertil. Herefter voksede klosteret støt og blev et af Danmarks betydeligste og rigeste. Det besad enorme jordarealer over hele riget, ikke mindst i det omgivende Alsted Herred. Det var på Sorø Kloster, at Saxo nedskrev sit berømte værk, Gesta Danorum.
I forbindelse med klostret etablerede man også en kirkegård.

Efter Reformationen blev klosteret omdannet til skole og dannede dermed grundlaget for Sorø Akademi, der er i dag fungerer som alment gymnasium.

Af klosteret er kun kirken (Sorø Klosterkirke) tilbage samt et lille kammer, der i dag rummer en lille udstilling om ærkebiskop Absalon. I sydlige korsarm ses tillige en trappe der i dag ingen steder fører hen, men førhen førte til munkenes sovesal. I dag fungerer kirken, der er Danmarks tredje længste, som sognekirke i Sorø. Absalon ligger selv begravet i kirken bag alteret, som blev gravkirke for Hvide-slægten og desuden rummer enkelte kongegrave (hvoraf Margrete 1.s gravsted siden er flyttet til Roskilde Domkirke) samt grave for en række personligheder af national betydning.

Se også 
 Sorø Gamle Kirkegård

Eksterne henvisninger 
 Sorø Akademis hjemmeside

Klostre i Danmark
Kloster
The Slim Shady EP

The Slim Shady EP er en EP fra 1997 udgivet af rapperen Eminem med det Detroit-basserede pladeselskab Web Entertainment. The Slim Shady EP blev udgivet på både kassettebånd og CD. Eminem solgte omkring 5.000 eksemplarer af denne EP. Eminem introducerede for første gang hans "Slim Shady"-personlighed på denne udgivelse, og hans tekster var en markant afvigelse fra hvad der fandtes på Infinite, med konstante henvisninger til brug af narkotika, seksuelle handlinger, mental ustabilitet og vold. En anden forskel var hans udforsking af mere alvorlige emner som fattigdom, hans reaktion på kritik og ægteskabelige og familiære vanskeligheder. Eminems flow var også væsentligt anderledes end på Infinite. Der var også sket en væsentlig forbedring af rimstrukturen og måden hvorpå Eminem fortalte historierne. Produktionsværdien af musikken i sangene – fra tidligere samarbejdspartnere DJ Head, the Bass Brothers og Mr. Porter – var også mærkbart højere end det forrige album.

Spor 

Sange på albummet der bruger samples fra andre sange

 "Low, Down & Dirty" indeholde elementer fra "Soopaman Luva 3" af Redman og "One More Chance (remix)" af The Notorious B.I.G.
 "Just the Two of Us" indeholder en sample af "Just the Two of Us" af Groover Washington Jr.
 "No One's Iller" indeholder en sample af "Wildflower" af Hank Crawford
 "Murder, Murder" indeholder elementer fra "50 Ways to Leave Your Love" af Paul Simon, "Outlaw" af 2Pac, "No One's Iller" af Eminem og "SlaugtaHouse" af Masta Ace

Referencer 

Eminem-album
Amager Vest

Amager Vest er en administrativ bydel i København på den nordvestlige del af Amager. Bydelen blev skabt i efteråret 2007 og svarer med 19,18 km2 i areal til opstillingskredsen Sundbyvesterkredsen. Amager Vest har 61.658 (2013) indbyggere.

Som med de andre bydele er bydelen Amager Vest sat i verden for at sikre borgerbetjening, nærdemokrati og bydelsplaner. Nærdemokratiet sikres ved etableringen af Amager Vest Lokaludvalg. Bydelsplanerne skal sætte mål for planlægningen og udviklingen i den enkelte bydel. Ca. 11 pct. af kommunens  indbyggere bor i Amager Vest.

Områder i Amager Vest 
Bydelen inkluder bl.a. Amager Fælled og Kalvebod Fælled. Den østlige grænse går ved Amagerbrogade.
Følgende nærområder findes i Amager Vest:
 Islands Brygge
 Ballonparken
 Ørestad
 Sundbyvester
 Sundholmskvarteret

Referencer

Eksterne link 
 www.amagervestlokaludvalg.kk.dk  Amager Vest Lokaludvalg
 www3.kk.dk  Københavns kommune om rammerne for de 10 bydele.

 
Etableret i 2007
H.E. Gosch & Co.

H.E. Gosch & Co. var en dansk producent af tændstikker, der anvendte Tordenskjolds portræt på æskerne.

Historie 
1876 anlagde H.E. Gosch Tændstikfabrikken Phønix i Jacobsgade, nu Hessensgade, på Amager. Gosch havde indtil da været ansat hos først Ludvig Hintze i Slesvig by og derefter hos A. Sørensen på Christianshavn, begge steder som sælger. i 1882 blev fabrikken Phønix børsnoteret som privat aktieselskab og skiftede navn til H. E. Gosch & Co´s Tændstikfabrikker. Gosch selv døde i marts 1898. I sommeren 1908 åbnede en ny fabrik på Islands Brygge. Siden midten af 1930’erne opkøbte Swedish Match AB aktier i H.E. Gosch & Co.

Den 1. juni 1972 meddelte direktør Nils Fredholm medarbejderne, at fabrikken blev nedlagt, og produktionen ville blive flyttet til Sverige. Produktionen på Islands Brygge ebbede ud, efterhånden som varelageret blev brugt op. Fabrikken blev endelig lukket den 31. januar 1973, og Sojakagefabrikken opkøbte bygningerne.

Storck Danmark A/S i Albertslund havde det danske agentur for Gosch's tændstikker, men ved det svenske opkøb blev Storck vraget til fordel for en anden agent. Storck importerede derefter tændstikker fra Kroatien, med Holger Danske som varemærke, men i juni 1992 satte de Niels Juels portræt på æskerne. Swedish Match Industries AB protesterede mod godkendelsen med forbud mod varemærkerne, som de mente, havde for stor lighed med det velkendte Tordenskjold-mærke. Sagen blev afgjort ved Sø- og Handelsretten der pr. 1. december 1993 forbød salget af mærket Niels Juel med den hovedbegrundelse, at sagsøgerens (Swedish Match) og sagsøgtes fandtes at frembyde en sådan lighed, at der var risiko for forveksling af varemærkerne. Jfr varemærkelovens §4, stk. 1, nr. 2 blev Storck dømt til at skulle betale en erstatning på 100.000 kr, samt sagsomkostninger på 20.000 kroner.

Noter

Eksterne links
 Billeder fra H.E. Gosch & Co.

Fremstillingsvirksomheder i Danmark
Danske virksomheder etableret i 1876
Ophørt i 1973
Tidligere virksomheder i København
Industribygninger i København
Islands Brygge
Motörhead (album)

Motörhead er det britiske heavy metal-band Motörheads debutalbum, som blev udgivet i september 1977.

Den 1. april 1977, efter nogle usuccessfulde år med slid i ubemærkethed efter en pladekontrakt, valgte Motörhead at lave en sidste optræden på London Marquee Club. De spurgte Ted Carroll, chefen for Chiswick Records, til at optage showet for evt. interesse til eftertiden. I stedet for at optage det tilbød han dem en chance til at indspille en single. Da dette var deres sidste chance indspillede de på to dage 13 sange, hvilket imponerede Carroll nok til at tilbyde dem længere tid i studiet til at færdiggøre sporerne. Otte af disse numre blev derved udgivet på deres debutalbum. Albummet sørgede for at bandet blev sammen, men det var først deres næste album Overkill fra 1979, som sørgede for et gennembrud. 

Bandet havde tidligere indspillet deres debutalbum On Parole for United Artists Records, men pladeselskabet var dog skeptisk overfor materialet, og dette album blev rent faktisk først udgivet i 1979. Til det officielle debutalbum Motörhead valgte bandet næsten at genindspille alt det gamle materiale fra On Parole, kun numrerne "Fools" og "Leaving Here" blev ikke genindspillet. Bandet tilføjede i denne anledning sporerne "White Line Fever" og "Keep Us on the Road" såvel som et cover af "Train Kept A-Rollin'".

Titelsporet "Motorhead" var koblet sammen med ikke-albumssporet "City Kids" til udgivelsen af 7" og 12" singlerne. De fire resterende spor fra indspilningsprocessen var lagt til side indtil 1980, hvor de blev udgivet på Beer Drinkers and Hell Raisers ep'en. Senere var B-siden og ep'en tilføjet som bonusspor på de kvalitetforbedret CD udgivelser.  

På albumsomslaget var Snaggletooth ansigtet, der blev et logo for bandet, designet af tegneren Joe Petagno. Det indre omslag indeholdt nye og gamle fotografier af bandet og vener samt takke-noter fra Lemmy, Eddie og Phil. 
Reklamen for albummet, singlen og turnéen bar orderne "Achtung! This Band Takes No Prisoners"(~Giv agt! bandet tager ingen fanger).

Spor 
 "Motorhead" (Lemmy Kilmister) – 3:13
 "Vibrator" (Larry Wallis, Des Brown) – 3:39
 "Lost Johnny" (Kilmister, Mick Farren) – 4:15
 "Iron Horse/Born to Lose" (Phil Taylor, Mick Brown, Guy "Tramp" Lawrence) – 5:21
 "White Line Fever" (Eddie Clarke, Kilmister, Taylor) – 2:38
 "Keep Us on the Road" (Clarke, Kilmister, Taylor, Farren) – 5:57
 "The Watcher" (Kilmister) – 4:30
 "Train Kept A-Rollin'" (Tiny Bradshaw, Howard Kay, Lois Mann) – 3:19

Bonusspor 
"City Kids" (Wallis, Duncan Sanderson) – 3:24
Originalt udgivet som B-side på Motorhead-singlen fra 1977.
 "Beer Drinkers and Hell Raisers" (Billy Gibbons, Dusty Hill, Frank Beard) – 3:27
 "On Parole" (Wallis) – 5:57
 "Instro" (Clarke, Kilmister, Taylor) – 2:27
 "I'm Your Witchdoctor" (John Mayall) – 2:58
 De sidste fire spor blev originalt udgivet på Beer Drinkers and Hell Raisers ep'en fra 1980.

Referencer 

Debutalbum fra 1977
Motörhead-album
Lemmy Kilmister

Ian "Lemmy" Kilmister (født Ian Fraiser Kilmister 24. december 1945 i Stoke-on-Trent, Staffordshire, død 28. december 2015) var en engelsk musiker. Han var bassist, sanger, sangskriver og frontfigur for heavy metal bandet Motörhead.

Som ung var Lemmy roadie for Jimi Hendrix, og i 1971 kom han med i rockbandet Hawkwind. Lemmy spillede bas for Hawkwind frem til 1975, da han blev smidt ud af bandet. Efter dette bestemte Lemmy sig for at starte sit eget band kaldt Bastard.

Men da manageren fortalte, at et band med et sådant navn aldrig ville blive taget seriøst og sælge godt, ændrede han navnet til Motörhead. Navnet tog han efter den sidste sang, han havde skrevet for Hawkwind, kaldt "Motorhead".

I 1981 startede Lemmy et sideprojekt med pigebandet Girlschool. De slog navnene Girlschool og Motörhead sammen og kaldte bandet Headgirl. Projektet varede ikke særlig længe, og sammen udgav de kun to ep'er. Deres største hit var sangen "Please Don't Touch", som er blevet inkluderet på samlealbum af både Motörhead og Girlschool.

Lemmy Kilmister var også været involveret i bandene Rainmakers, Rockin' Vicars, Motown Sect, Sam Gopal og The Head Cat. Han gæstede også Dave Grohls Probot på sangen "Shake Your Blood". Desuden på White Limo fra Foo Fighters albummet Wasting light.

Referencer

Eksterne henvisninger 
 

Heavy metal-musikere fra Storbritannien
Motörhead
Bassister fra Storbritannien
Sangskrivere fra Storbritannien
Sangere fra England
Personer fra Stoke-on-Trent
Thorvald Borg

Jacob Thorvald Borg (10. april 1872 i København – 8. april 1932 på Københavns Militærhospital) var en dansk soldat i søværnet. Ved karrierens slutning var han kommandørkaptajn. 1917 blev han Københavns havnedirektør. Thorvald Borgs Gade på Islands Brygge er opkaldt efter ham.

Eksterne henvisninger 
 

Søofficerer fra Danmark
Embedsmænd fra Danmark
Riddere af Dannebrog
Danskere i 1800-tallet
Danskere i 1900-tallet
Københavns Havn
Kenneth Ham

Kenneth Todd Ham (født 12. december 1964 i Plainfield, New Jersey) er NASA astronaut og har fløjet med rumfærgen Discovery op til Den Internationale Rumstation.

Kenneth Ham har fløjet 3.700 timer i 40 forskellige flytyper, han har været pilot på NASA-missionen STS-124 og kaptajn på STS-132.

Eksterne henvisninger 

 Kenneth Ham – Biografi fra NASA 
 STS 124 interview  

Astronauter fra USA
Gundeperga

Gundeperga (også Gundiberga; ca. 591 – ?) var en langobardisk dronning af Italien fra 625 til 652. Hun var datter af Authari og Theodelinda og gift først med Arioald, og da han døde, dernæst med Rothari.

Gundeperga var som hendes forældre katolsk kristen, i modsætning til begge hendes mænd som var tilhængere af den arianske kristne tro.

Langobarder
Ikke-regerende dronninger
Karen Nyberg

Karen LuJean Nyberg (født 7. oktober 1969 i Minnesota) er en amerikansk maskiningeniør og ph.d., samt pensioneret NASA astronaut.

Nyberg blev den 50. kvinde i rummet på sin første mission i 2008. Indtil videre har hun deltaget i to rumfærge-missioner (STS-124), i 2008, 

hvor hun var 1. missionsspecialist, samt Soyuz_TMA-09M, i 2013 hvor hun var flyvemaskinist (Flight engineer). 

I alt har Karen tilbragt 180 dage i rummet.

Hun har tidligere opholdt sig i 2 uger i et undervandslaboratorium NEEMO i 2006, der minder om forholdene om bord på en rumstation.

Karen Nyberg er maskiningeniør og ph.d., og hun har patent på “friendly” robot probe & socket.

Eksterne henvisninger 

 Karen Nyberg – Biografi fra NASA 
 STS 124 interview  

Astronauter fra USA
Tårnur

Tårnur er et udvendigt ur placeret på en offentlig bygning, f.eks. en kirke, en herregård eller et rådhus. Før lommeure og armbåndsure vandt indpas, har tårnurene oftest været den eneste præcise tidsmåler, som har været til rådighed for almindelige mennesker. Det første tårnur man har kendskab til i Danmark, omtales i 1401, hvor det sad på Ribe Domkirke. Den ældste bevarede tårnur er et urværk med årstallet 1564 indprintet i rammen. Det findes på herregården Rosenholm på Djursland. De fleste tårnure stammer fra 1700- og 1800-tallet. Oftest var der tale om ret upræcise værker, en del endda kun med en enkelt viser, som angiver timerne.

Mest kendt i Danmark er nok tårnuret på Københavns Rådhus, og internationalt er det vel "Big Ben" på Westminster Palace i London

Kilde 
Gorm Benzon: "Vore gamle kirker og klostre", København 1973.

Ure
Helsingborgs Stads Spårvägar

Hälsingborgs stads spårvägar (HSS), oprindelig Helsingborgs stads spårvägar, var et svensk selskab, der drev sporveje i Helsingborg fra 1903 til 1967.

Historie 
Sporvejene indviedes 10. juni 1903 i forbindelse med Helsingborgsutställningen 1903. Derved blev byen den tredje svenske by med elektriske sporvogne.

Inden da fandtes der en jernbane, Helsingborg-Råå-Ramlösa Järnväg, også kaldet "Decauvillen", på strækningen Helsingborg - Råå/Ramlösa fra 1891. Den erstattede en kortere hestesporvej Ramlösa Bad - Ramlösa Brunn, der eksisterede fra 1877 til 1890.

Fra begyndelsen kørte de elektriske sporvogne på linje 1 fra omtrent hvor S:t Jörgens plats nu ligger ligger ad Drottningsgatan og Järnvägsgatan for siden at svinge mod øst ad Trädgårdsgatan og mod syd ad Södergatan til krydsningen med jernbanen til Ramlösa, omtrent hvor brandstationen ligger nu. Linje 2 gik fra krydset mellem Drottninggatan og Tågagatan for siden at følges med linje 1 frem til det såkaldte "Knutpunkten", hvor Trädgårdsgatan, Bergaliden, Södra Storgatan og Södergatan mødes. Herfra fortsatte linje 2 mod øst via Bergaliden til S:t Pedersgatan.

I 1921 udbyggede man med en linje fra S:t Jörgens plats mod øst ad Hälsovägen og derefter mod nord ved Kopparmölleplatsen ad Pålsjögatan til Pålsjö kyrkogård. Året efter forlængedes linje 2 mod nord ad Drottninggatan til Pålsjö bäck. I 1924 overtog sporvejene driften af Decauvillen, og samme år udbyggede hovedlinjerne til dobbeltspor, samtidig med at man byggede linje 6 til Wilson Park. Herefter fandtes der seks linjer. Da linjenettet var størst, var der linjer til Pålsjöbaden, Senderöd, Stattena, Wilson Park, Ramlösa og Råå.

Helsingborgs sporvogne var blå ligesom i de fleste andre svenske sporvejsbyer.

I 1951-1955 nedlagdes flere strækninger i yderområder, og resten forsvandt ved omlægningen til højretrafik 3. september 1967. De fleste vogne skrottedes derefter, men forholdsvis mange er blevet bevaret på Museispårvägen Malmköping af Svenska Spårvägssällskapet. Da sporvejsdriften ophørte i Helsingborg ændrede selskabet i øvrigt navn til Hälsingborgs Trafikverk (fra 1971 Helsingborgs Trafikverk).

Planer om ny sporvej 
I nutiden er der planer om en ny sporvej i Helsingboirg. I et forstudie fra 2013 foreslås der sporvej til Höganäs, Väla centrum, Ramlösa og Ättekulla med mulig trafikstart i 2022.

Litteratur 
 Andersson, Ingvar (2003) Spårvägen i Helsingborg - en pärla vid sundet, Stockholm: Trafiknostalgiska Förlaget
 Rigstam, Ulf (1993) I fäders spår ..., Helsingborg: Helsingborgstrafikens museiförening,

Noter

Eksterne henvisninger 

 Helsingborgs stads spårvägar, pdf-fil 

Sporveje
Etableret i 1903
Ophørt i 1967
Transport i Sverige
Stads Spårvægar
Sankt Peders Kirke

Sankt Peders Kirke er et flertydigt navn, der kan henvise til flere kirker i Danmark:
 Sankt Peders Kirke (Bornholm)
 Sankt Peders Kirke (Holsted)
 Sankt Peders Kirke (Næstved)
 Sankt Peders Kirke (Randers)
 Sankt Peders Kirke (Ribe) – kirken blev nedlagt ved Reformationen
 Sankt Peders Kirke (Slagelse)
Göteborgs Spårvägar

Göteborgs Spårvägar er med 161 km spor det største sporvejssystem i Norden. Sporvejene udgør stammen i Göteborgs kollektive trafik og dækker store dele af byområdet i både Göteborgs og Mölndals kommuner. Göteborgs kommun ejer sporene, trafikselskab er Västtrafik, og driften varetages af det kommunale selskab Göteborgs Spårvägar AB. Sporvognene er et velkendt indslag i Göteborgs bybillede.

Systemet trafikeres i dag af tolv almindelige sporvejslinjer, hvoraf ti passerer den centrale plads Brunnsparken. Linjerne kører i almindelighed hvert tiende minut i myldretiden. Hver dag køres ca. 2.400 ture og ca. 36.000 km eller næsten lige så meget som jorden rundt. Det årlige passagertal var på 101,5 mio. i 2008.

Der har kørt sporvogne i Göteborg siden 24. september 1879 - først med hestesporvogne og siden 1902 med elektriske sporvogne . Nu om stunder mindes historien af foreningen Spårvägssällskapet Ringlinien, der trafikerer museumslinjen Lisebergslinjen, med linjenummer 12, fra Drottningtorget via forlystelsesparken Liseberg til Sankt Sigfrids plan.

Eksterne henvisninger 

 Spårvägssällskapet Ringlinien – Museiförening 
 Göteborgs Spårvägar AB – Trafikoperatör sedan 1902 
 Västtrafik – Trafikhuvudman 
 Trafikkontoret i Göteborg – Ansvarar för spåren.

Noter 

Sporveje
Etableret i 1879
Transport i Sverige
Hedevig af Danmark

Hedevig af Danmark (5. august 1581-26. november 1641) var en dansk prinsesse, der var kurfyrstinde af Sachsen fra 1602 til 1611.

Hun var datter af Frederik 2. og Sophie af Mecklenburg og gift med kurfyrst Christian 2. af Sachsen.

Ægteskabet var barnløst, og hendes mand blev efterfulgt af sin yngre bror, Johan Georg. Efter Christians død i 1611 indtog Hedevig en magtfuld position i Sachsen.

Biografi 
Hedevig blev født den 5. august 1581 på Frederiksborg Slot som datter af Kong Frederik 2. af Danmark og Sophie af Mecklenburg. Ligesom hendes søskende blev hun opdraget en del af sin barndom hos bedsteforældrene, Hertug Ulrik og Hertuginde Elisabeth, i Mecklenburg.

Den 12. september 1602 blev hun gift i Dresden med Kurfyrst Christian 2. af Sachsen, der dog døde allerede den 23. juni 1611. Ægteskabet var barnløst, og hendes mand blev efterfulgt af sin yngre bror, Johan Georg

Efter mandens død tog hun ophold på sit enkesæde, slottet Lichtenburg nær Prettin i Sahcsen. Hun indtog en magtfuld position i Sachsen og forvaltede fra 1611 til 1641 amterne Annaburg, Schweinitz (med Prettin und Lichtenburg), Seyda og Schlieben. Hun havde sågar en lille hær til rådighed, da hendes svoger, Kurfyrst Johan Georg 1. af Sachsen overlod hende en eskadron dragoner og en deling fodfolk som æresvagt.

I Sachsen er hendes navn knyttet til forskellige byggeforetagender, ligesom hun sørgede for kirker og skoler i hendes livgeding. Hun opførte en kirke i landsbyen Hohndorf nær Prettin og ombyggede den lille kirke St. Peter und Paul i Labrun.

Hun vedblev at stå i ret livlig forbindelse med sin bror Christian 4. og besøgte Danmark både i 1631 til sin mors begravelse og i 1634 til den udvalgte prins Christians bryllup med hendes afdøde mands niece Magdalena Sibylla af Sachsen.

Hun døde den 26. november 1641 på Lichtenburg og blev begravet i Freiberg i Sachsen.

Kilder 

 

Huset Oldenburg
Prinsesser fra Danmark
Prinsesser af Norge
Personer fra Hillerød
Danskere i 1600-tallet
Artikler fra 1. udgave af Dansk biografisk leksikon
Tjæreborg Skole Signatur

Tjæreborg Skole Signatur er en kommunal folkeskole beliggende i byen Tjæreborg lidt uden for Esbjerg, og dermed hørende under Esbjerg Kommune. Skolen blev kåret til den bedste kommunale skole i hele Danmark 2008 . Der er pr. 1/8-2010 indskrevet 473 elever på skolen. 

Skolen råder blandt andet over en hoppepude, et fitnesscenter, motionsbane og en multibane.

Multihallen – Tjæreborg Idræts- og Kulturhus 
Skolen vil omkring marts 2011 kunne indvie en udvidelse og renovering af den eksisterende hal, multihallen, officelt kaldet Tjæreborg Idræts- og Kulturhus. Udvidelsen har været et ønske fra byens idrætsforeninger igennem ti år, og er finansieret dels via midler indsamlet i lokalområdet, dels via kommunal støtte. Hallen bliver halvanden gang større end den nuværende, og vil også rumme blandt andet café og motionscenter.

Eksterne henvisninger 
 Skolens officielle hjemmeside 
 Om skolen på tjareborg.dk
 Om halbyggeriet på tjareborg.dk
 jv.dk artikel om halbyggeriet
 jv.dk artikel om halbyggeriets fremskridt

Referencer 

Folkeskoler i Esbjerg Kommune
Bygninger, konstruktioner og anlæg i Esbjerg Kommune
Augusta af Danmark

Augusta af Danmark (8. april 1580 – 5. februar 1639) var en dansk prinsesse, der var hertuginde af Slesvig-Holsten-Gottorp fra 1596 til 1616 som ægtefælle til hertug Johan Adolf af Slesvig-Holsten-Gottorp.

Hun var datter af Frederik 2. af Danmark og Sophie af Mecklenburg og blev gift med Johan Adolf af Slesvig-Holsten-Gottorp (1575-1616) i 1596 og fik titel af hertuginde.

Biografi

Tidlige liv 
Augusta blev født den 8. april 1580 på Koldinghus som tredje datter af Frederik 2. af Danmark og Sophie af Mecklenburg. Som lærere for hende i hendes barndom nævnes den tidligere tyske præst i København, M. Laurids Pedersen, Samuel Noviomagus og Ludvig Pedersen, lærer i fransk.

Hertuginde af Gottorp 

Den 30. august 1596 blev hun gift på Københavns Slot med sin fars fætter Hertug Johan Adolf af Slesvig-Holsten-Gottorp.

Forholdet mellem ægtefællerne blev efterhånden mindre godt, da de var uenige om religiøse spørgsmål. Johan Adolf var calvinist, og Augusta, der var ortodoks lutheraner, modsatte sig Johan Adolfs bestræbelser på at begunstige den reformerte kirke. Da han i 1614 ansatte den calvinistiske Philip Cæsar som hofpræst, afholdt hun sig i årene 1614-16 fra at deltage i gudstjenesten på Gottorp Slot og gik ofte til fods, selv i dårligt vejr, til domkirken i Slesvig by.

Enke 
Da Johan Adolf var død 31. marts 1616, sørgede hun for, at Cæsar blev afskediget, og den lutheranske Jacob Fabricius den Ældre blev kaldt tilbage i 1616. Selv tog hun derpå ophold på sit enkesæde Husum Slot, hvor hun allerede tidligere ofte havde opholdt sig og nu indrettede med stor pragt. Her udøvede hun en betydelig politisk indflydelse og engagerede sig i kunst, kultur, musik, havekunst, kirke- og skolevæsen. Hun ansatte Fabricius søn, Jacob Fabricius den Yngre som hofpræst. På Reinbek Slot, der også hørte til hendes livgeding, opholdt hun sig kun sjældent men udførte alligevel forskellige tilbygninger, blandt andet et slotskapel.

På trods af sine ellers strengt lutherske anskuelser støttede Augusta alligevel Anna Ovena Hoyer, enke efter stalleren Herman Hoyer. Hun havde forarget gejstligheden med sine sværmeriske meninger og skrifter, og da hun i 1632 flygtede til Sverige, gav Augusta hende en anbefaling med til den svenske enkedronning Maria Eleonora.

Augusta er blevet beskrevet som grådig, og i 1631 havnede hun i en langvarig og meget bitter strid med sin bror, Christian 4. om arven efter deres velstående mor Enkedronning Sophie.

Hun døde 58 år gammel den 5. februar 1639 på Husum Slot og ligger begravet i Slesvig Domkirke.

Ægteskab og børn 
Augusta blev gift den 30. august 1596 på Københavns Slot med Johan Adolf af Slesvig-Holsten-Gottorp (1575–1616), søn af hertug Adolf af Slesvig-Holsten-Gottorp og Christine af Hessen. I ægteskabet blev der født 8 børn:

Kilder 
 
 Dieter Lohmeier: Augusta, Herzogin von Schl.-Holst.-Gottorf i Schleswig-Holsteinisches Biographisches Lexikon. Bind 12, Neumünster 2006, p. 20–23.

Huset Oldenburg
Prinsesser fra Danmark
Prinsesser af Norge
Danskere i 1500-tallet
Danskere i 1600-tallet
Personer fra Kolding
Hertuginder
Hertuger af Slesvig
Hertuger af Holsten
Personer fra Slesvig by